钦定古今图书集成/历象汇编/庶征典/第013卷 > 《温江县二瑞颂》〈并序〉杨天惠
## 钦定古今图书集成/历象汇编/庶征典/第013卷 > 《温江县二瑞颂》〈并序〉杨天惠

温江隶成都，远王畿三千几百里有奇，盖西南偏邑也。政和二年夏六月，有嘉禾产于严氏之圃，凡二本。是岁十二月，复有甘露降于学宫之柏，凡三日。乡以白县，县以白府，府遣从事即县核状，皆有实，可复不诬。辄具书若图，上尚书省以闻。诏下其副，尚书礼部藏焉。于是前县臣宗道驰书谕假彭山丞臣天惠曰《盍颂》。诸臣越北阙而奏颂曰：

“于皇御极，百志惟叙。曰农而农，曰士而士。尔安迺宫，
尔宁迺亩。恩诏数下，仁滂德膴。农饱以歌，士喜式舞。
协气从之，祥嘏如雨。迺产嘉禾，以庆农扈。迺降甘露，
以幸士子。其庆伊何？珠穗纷举。俾尔瓯窭，户有亿秭。
其幸伊何？云液𬪩湑。俾尔高馥，濡及婴孺。维我哲后，
博临下土。相彼多禾，均此灵露。道拜稽首，诞告奔走。”
惠拜稽首，盱衡语语。敢献《稗宫》，以赞蒙瞽。